ໃນຕອນເຊົ້າວັນທີ 19 ກໍລະກົດ 2022, ກະຊວງຖະແຫລງຂ່າວ, ວັດທະ ນະທໍາ ແລະ ທ່ອງທ່ຽວ ແຫ່ງ ສປປ ລາວ ຮ່ວມກັບ ກະຊວງວັດທະນະທໍາ, ກິລາ ແລະ ທ່ອງທ່ຽວ ແຫ່ງ ສສ ຫວຽດນາມ ໄດ້ຈັດພິທີເປີດງານວາງສະແດງຮູບພາບ ລາວ- ຫວຽດ ນາມ ພາຍໃຕ້ຫົວຂໍ້ “ຕະພາບ ລາວ-ຫວຽດນາມ ຢືນຍົງຕະຫລອດໄປ” ທີ່ ນະຄອນ ຫລວງຮ່າໂນຍ້ ສສ ຫວຽດ ນາມ ເຊິ່ງບັນດາຮູບພາບທີ່ມາວາງສະແດງໃນຄັ້ງນີ້ ສ່ອງແສງເຖິງສາຍພົວພັນມິດຕະພາບ ທີ່ຍິ່ງໃຫຍ່ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ, ຫວຽດ ນາມ- ລາວ, ວິຖີຊີວິດວັດທະນະທໍາຄວາມຮັ່ງມີສວຍງາມຂອງດິນແດນຈໍາປາ ກໍຄື ຜົນສໍາເລັດໃນການຮ່ວມມືສອງຝ່າຍ ໂດຍສະ ເພາະ ໃນຂົງເຂດວຽກງານຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ເຊິ່ງລວມມີຮູບພາບຈໍານວນ 100 ແຜ່ນ ໂດຍມີ ສະຫາຍ ບຸນທອງ ຈິດມະນີ ກຳມະ ການກົມການເມືອງສູນກາງພັກ, ຜູ້ປະຈຳການເຂາທິການສູນກາງພັກ, ຮອງປະ ທານປະເທດ ແຫ່ງ ສສປ ລາວ, ສະຫາຍ ຟາມ ບິງ ມິງ ກໍາມະການກົມການເມືອງສູນກາງພັກ, ຮອງນາຍົກລັດຖະມົນຕີ, ຜູ້ປະຈຳການລັດຖະບານ ແຫ່ງ ສສ ຫວຽດ ນາມ, ມີ ການນຳພັກ, ລັດ ພ້ອມດ້ວຍແຂກທັງສອງປະເທດ ເຂົ້າຮ່ວມ
ທ່ານ ນາງ ສວນສະຫວັນ ວິຍະເກດ ກໍາມະການສູນກາງພັກ, ລັດຖະມົນຕີກະຊວງຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ສປປ ລາວ ໄດ້ກ່າວວ່າ: ໃນທ່າມກາງບັນຍາກາດທີ່ ສອງພັກ-ລັດ ຖະບານ ແລະ ປະຊາຊົນສອງຊາດລາວ-ຫວຽດນາມ, ຫວຽດ ນາມ-ລາວ ພວກເຮົາພວມພອ້ມກັນຟົດຟື້ນມ່ວນຊື່ນ ຈັດຕັ້ງກິດຈະກໍາຕ່າງໆ ເພື່ອປະກອບ ສ່ວນເຂົ້າໃນການສະເຫລີມສະຫລອງ ສອງວັນປະຫວັດສາດ ຄື: ວັນສ້າງຕັ້ງສາຍພົວພັນການທູດ ລາວ-ຫວຽດນາມ ຄົບຮອບ 60 ປີ (5 ກັນຍາ 1962-5 ກັນຍາ 2022) ແລະ ວັນເຊັນສົນທິສັນຍາ ມິດຕະພາບ ແລະ ການຮ່ວມມືຮອບດ້ານ ລະຫວ່າງ ສອງຊາດ ລາວ-ຫວຽດນາມ ຄົບຮອບ 45 ປີ(18 ກໍລະກົດ 1977-18 ກໍລະກົດ 2022) ເຊິ່ງງານວາງສະແດງ ຄັ້ງນີ ຈະດໍາເນີນໄປໃນລະຫວ່າງ ວັນທີ 19-21 ກໍລະກົດ 2022.
ພາຍໃຕ້ການນໍາພາຂອງພັກ ປະຊາຊົນ ປະຕິວັດລາວ ແລະ ພັກ ຄອມມູນິດຫວຽດນາມ ເຊິ່ງມີປະທານ ໂຮ່ຈິມິງ ຜູ້ຍິ່ງໃຫຍ່, ປະທານ ໄກສອນ ພົມວິຫານ ແລະ ປະ ທານ ສຸພານຸວົງ ທີ່ແສນເຄົາລົບຮັກ ກໍຄື ຜູ້ນໍາຮຸ່ນຕ່າງໆ ໄດ້ກໍ່ສ້າງ ແລະ ຖະນຸທະໝອມ ຄວາມສາມັກຄີມິດຕະພາບ ກາຍເປັນມໍລະດົກ ອັນລໍ້າຄ່າ ແລະ ຫາໄດ້ຍາກຢູ່ໃນໂລກ. ນັບແຕ່ນັ້ນມາ ສອງຊາດລາວ-ຫວຽດນາມ, ຫວຽດນາມ-ລາວ ໄດ້ຊ່ວຍເຫລືອເຊິ່ງກັນ ແລະ ກັນ ຮ່ວມສຸກຮ່ວມທຸກ ໃນອຸດົມການ ແລະ ຢືນຢູ່ຂຸມຄອງດຽວກັນ ເຂົ້າເມັດຫັກ ຜັກເສັ້ນໜຶ່ງ ກໍແບ່ງປັນກັນ ເລືອດຂອງນັກຮົບປະ ຕິວັດ ແລະ ປະຊາຊົນສອງຊາດພວກເຮົາ ໄດ້ໄຫລອາບຍ້ອມຜືນແຜ່ນດິນຂອງ ສອງຊາດ ເປັນເວລາ ອັນແສນຍາວນານ ແລະ ດ້ວຍຄວາມທໍລະຫົດອົດທົນ ເພື່ອຕໍ່ສູ້ກັບພວກຈັກກະພັດຜູ້ຮຸກຮານ ທັງແບບ ເກົ່າ ແລະ ແບບໃໝ່ ສາມາດຍາດເອົາເອກະລາດ ອິດ ສະຫລະພາບ ແລະ ປົດປ່ອຍປະເທດຊາດ ຂອງ ພວກເຮົາໄດ້ຢ່າງມີໄຊ. ປັດຈຸບັນ ຢູ່ໃນພາລະກິດການ ປົກປັກ ແລະ ສ້າງສາພັດທະນາປະເທດ ຊາດ ສອງ ຊາດພວກເຮົາກໍ ຍັງສືບຕໍ່ສາມັກຄີຊ່ວຍເຫລືອເຊິ່ງ ກັນ ແລະ ກັນຢ່າງຮອບດ້ານ ແລະ ມີປະສິດທິຜົນ ອັນເຮັດໃຫ້ປະເທດຊາດ ແລະ ປະຊາຊົນ ທັງສອງ ພວກເຮົາມີຄວາມຈະເລີນຮັ່ງມີ ແລະ ເຂັ້ມແຂງຂຶ້ນ ເທື່ອລະກ້າວ ພ້ອມ ກັນ ຄຽງບ່າຄຽງໄຫລ່ກັບປະຊາຊາດໃນຂົງເຂດ ແລະ ໃນໂລກ ປະກອບສ່ວນເຂົ້າໃນພາລະກິດປົກປັກຮັກສາສັນຕິພາບ, ມິດຕະພາບ, ການຮ່ວມມື ແລະ ພັດ ທະນາ.
ປະຊາຊົນລາວ ຈະຂໍສືບຕໍ່ທະນຸຖະໝອມ ແລະ ສືກສາອົບຮົມປະຊາຊົນລາວບັນ ດາເຜົ່າ ໂດຍສະເພາະແມ່ນຄົນຮຸ່ນໜຸ່ມ ໄດ້ຮຽນຮູ້ສືບທອດເສີມຂະຫຍາຍ ແລະ ປົກປັກຮັກສາສາຍສໍາພັນມິດຕະພາບ ອັນຍິ່ງໃຫຍ່ໃຫ້ຢືນຍົງຊົ່ວກາລະນານ.
ອວຍພອນໃຫ້ມິດຕະພາບອັນຍິ່ງໃຫຍ່ ຄວາມສາມັກຄີແບບພິເສດ ແລະ ການຮ່ວມມືຮອບດ້ານ ລະ ຫວ່າງ ສອງ ຊາດລາວ-ຫວຽດນາມ, ຫວຽດນາມ-ລາວ ຈົ່ງໜັ້ນຄົງທະນົງແກ່ນ ຈົນຊົ່ວນິລັນດອນ.
ຂ່າວ: ບຸນກອງ
ພາບ: ອ່າຍຄຳ